**Priestupok** (podľa súčasného slovenského práva) je zavinené konanie, ktoré porušuje alebo ohrozuje záujem spoločnosti a je v ktoromkoľvek zákone výslovne označené ako priestupok, pričom ale takéto konanie je priestupkom len vtedy, ak nejde o iný správny delikt (vysvetlenie pozri nižšie) a ak nejde o trestný čin (čiže nejde o prečin ani zločin).

Zaradenie v systéme práva
-------------------------

Priestupok je z pohľadu dnešnej slovenskej právnej teórie jeden z typov - konkrétne najjednoduchší typ - správneho deliktu. Z tohto dôvodu je vo vyššie uvedenej definícii priestupku použitá formulácia, že "nejde o iný správny delikt". 

V dávnejšej minulosti sa priestupok považoval aj za jeden z typov trestného činu, konkrétne za najjednoduchší typ trestného činu - porov. aj napr. nižšie uvedený názov uhorského zákona o priestupkoch.

Hoci sa dnes už priestupok nepovažuje za trestný čin (a dokonca sa považuje za akýsi opak trestného činu), spadá spolu s ostatnými správnymi deliktmi do právnej oblasti niekedy označovanej ako správne trestné právo (alebo správne trestanie), ktorá je kvázi opakom vlastného trestného práva (staršie nazývaného aj súdne trestné právo), ktoré sa zaoberá trestnými činmi v súčasnom ponímaní, čiže sa zaoberá primárne Trestným zákonom.

Základný predpis
----------------

Základným právnym predpisom v oblasti priestupkového práva na Slovensku je od roku 1990 zákon č. 372/1990 Zb. o priestupkoch. Historicky mu predchádzali tieto právne predpisy: 

* v rokoch 1961 - 1990: zákon č. 60/1961 Zb. o úlohách národných výborov pri zabezpečovaní socialistického poriadku;
* v rokoch 1950 - 1961: zákon č. 88/1950 Zb. Trestný zákon správny;
* v rokoch 1879 - 1950: zákonný článok XL/1879 (uhorský) trestný zákonník o priestupkoch. (1879. évi XL. törvénycikk a magyar büntető törvénykönyv a kihágásokról)

Druhy priestupkov
-----------------

Najčastejšie druhy priestupkov sú na Slovensku explicitne uvedené v zákone o priestupkoch a v zákone o cestnej premávke. Ďalšie konkrétne druhy priestupkov sú uvedené vo veľkom množstve ďalších zákonov.

Sankcie
-------

Na rozdiel od trestného práva, kde sa ukladajú tresty, pri priestupkoch sa ukladajú tzv. sankcie. Za priestupok možno uložiť tieto sankcie: pokarhanie, pokutu, zákaz činnosti alebo prepadnutie veci. Za priestupok (na rozdiel od trestného činu) sa teda podľa súčasného slovenského práva nedá ísť do väzenia.

Priestupok možno za určitých okolností vybaviť aj napomenutím. Napomenutie sa ale nepovažuje za sankciu.

Príslušný orgán
---------------

Priestupky v oblasti bezpečnosti a plynulosti cestnej premávky, priestupky pri neprístojnom správaní osôb na verejných podujatiach, priestupky v oblasti extrémizmu, alebo ak tak ustanovuje osobitný zákon, prejednáva Policajný zbor. Inak priestupky prejednávajú okresné úrady. Ak však nejaký zákon ustanovuje inak, priestupky prejednáva iný orgán na to stanovený v danom zákone.

Tu vidno jeden z ďalších základných rozdielov medzi priestupkom a trestných činom - pri trestnom čine totiž daný prípad prejednáva súd a nie napríklad okresný úrad.

Základný postup
---------------

Ak je obvinený z priestupku ochotný zaplatiť pokutu, možno za určitých okolností za priestupok uložiť pokutu v tzv. blokovom konaní, t.j. fakticky na mieste. 

Ak je nepochybné, že obvinený z priestupku sa priestupku dopustil a ak vec nebola vybavená v blokovom konaní, môže sa použiť tzv. rozkazné konanie, čiže príslušný orgán môže bez ďalšieho konania vydať tzv. rozkaz, ktorým uloží pokutu. Na rozdiel od blokového konania obvinený nemusí byť ochotný zaplatiť pokutu, ale na druhej strane môže obvinený podať voči tomuto rozkazu opravný prostriedok, ktorý sa označuje ako odpor. 

V ostatných prípadoch v podstate o priestupku prebehne riadne správne konanie, ktoré zahŕňa ústne pojednávanie.

Typickým príkladom priestupku môže byť zlé parkovanie v meste. Takýto priestupok možno riešiť na mieste blokovou pokutou (blokové konanie) alebo pokutou na základe rozkazu (rozkazné konanie), alebo neskôr v klasickom správnom konaní, pri ktorom je už zvýšená výška pokuty.

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **Priestupok**